CELEX: 62010CN0610
Language: fi
Date: 2010-12-22 00:00:00
Title: Asia C-610/10: Kanne 22.12.2010 — Euroopan komissio v. Espanjan kuningaskunta

5.3.2011   
            
            
               FI
            
            
               Euroopan unionin virallinen lehti
            
            
               C 72/12
            
         Kanne 22.12.2010 — Euroopan komissio v. Espanjan kuningaskunta
   (Asia C-610/10)
   2011/C 72/21
   Oikeudenkäyntikieli: espanja
   
      Asianosaiset
   
   
      Kantaja: Euroopan komissio (asiamiehet: B. Stromsky ja C. Urraca Caviedes)
   
      Vastaaja: Espanjan kuningaskunta
   
      Vaatimukset
   
   
               —
            
            
               On todettava, että Espanjan kuningaskunta ei ole noudattanut Espanjan hallituksen ja useiden autonomisten alueyhteisöjen hallitusten Magefesalle, joka on ruostumattomasta teräksestä tehtyjen kotitaloustarvikkeiden ja pienten sähkölaitteiden valmistaja, Espanjassa myöntämästä tuesta 20.12.1989 tehdyn komission päätöksen 91/1/ETY (EYVL 1991, L 5, s. 18; jäljempänä päätös 91/1) ja SEUT 260 artiklan mukaisia velvoitteitaan, koska se ei ole toteuttanut kaikkia toimenpiteitä pannakseen täytäntöön yhteisöjen tuomioistuimen asiassa C-499/99, komissio vastaan Espanja, 2.7.2002 antaman tuomion (Kok., s. I-6031; jäljempänä vuoden 2002 tuomio), joka koskee sitä, että Espanjan kuningaskunta ei ole noudattanut tästä päätöksestä aiheutuvia velvoitteita
            
         
               —
            
            
               Espanjan kuningaskunta on määrättävä maksamaan komissiolle 131 136 euron suuruinen sakko jokaiselta vuoden 2002 tuomion täytäntöönpanon viivästymispäivältä siitä alkaen, kun nyt esillä olevassa asiassa annetaan tuomio aina vuoden 2002 tuomion täydelliseen täytäntöönpanoon asti
            
         
               —
            
            
               Espanjan kuningaskunta on velvoitettava maksamaan komissiolle kertasumma, jonka määrä määräytyy kertomalla 14 343 euron suuruinen päiväkohtainen summa niiden päivien lukumäärällä, joina vuoden 2002 tuomiota on rikottu aina siihen asti, kunnes
               
                           —
                        
                        
                           päätöksellä 91/1 lainvastaisiksi todetut tuet on peritty takaisin, jos unionin tuomioistuin toteaa, että tuet on tosiasiallisesti peritty takaisin ennen kuin nyt esillä olevassa asiassa on annettu tuomio, tai
                        
                     
                           —
                        
                        
                           nyt esillä olevassa asiassa annetaan tuomio, jos vuoden 2002 tuomiota ei siihen mennessä ole vielä pantu täydellisesti täytäntöön
                        
                     
         
               —
            
            
               Espanjan kuningaskunta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Espanjan toteuttamat toimenpiteet eivät ole johtaneet vuoden 2002 tuomion ja päätöksen 91/1 välittömään täytäntöönpanoon eivätkä lainvastaisen ja yhteismarkkinoille soveltumattoman tuen täydelliseen ja välittömään takaisin perimiseen.
   Vakiintuneen oikeuskäytännön mukaan jäsenvaltio voi vedota jäsenyysvelvoitteiden noudattamatta jättämistä koskevan kanteen osalta puolustuksekseen vain siihen, että sen on ollut täysin mahdotonta panna päätös oikein täytäntöön.
   Nyt esillä olevassa asiassa Espanjan viranomaiset eivät ole komission yksiköiden kanssa päätöksen 91/1 täytäntöön panemiseksi toteuttamistaan toimenpiteistä käymässään runsaassa kirjeenvaihdossa vedonneet siihen, että on ollut täysin mahdotonta panna tämä päätös täytäntöön, vaan ne ovat vedonneet ainoastaan tarkemmin määrittelemättömiin sisäisiin vaikeuksiin.